Vittorio Bersezio/Le miserie 'd monsú Travet/pàgina 08
Sena sétima

Marianin e detti.

MARIANIN Cosa, papà?

TRAVET Astu vist un papè grand rolà, ch'j'avia butà mi sí 'nsima?

MARIANIN Sí.

TRAVET (respirand) Ah! meno male, a m'torna 'l fià an corp. Dova l'astu butalo?

MARIANIN Mi j'eu pa tocalo... j'eu lassalo lí.

TRAVET Ma adess a j'è pi nen.

MARIANIN I seu nen cosa díje; j'eu vëdulo c'a sarà 'n'ora.

BRIGIDA Mi i scomëtto c'a l'è Carlo c'a l'ha pialo.

MADAMA TRAVET Chi sa përchè Carlo?

CARLIN Mi no, mi no... J'eu pià gnente.

TRAVET Dis da bon... T'l'as nen tocalo?

CARLIN No, no.

TRAVET L'astu vëdulo?

CARLIN Gnanca.

TRAVET Guarda, Carlo!

MADAMA TRAVET S'a diss ch'd'no, a l'è inutil tormëntelo.

BRIGIDA Oh sí! quand che côla masnà lí a dia 'na vrità!

MADAMA TRAVET Cosa ch'i j die voi?

BRIGIDA Mi, gnente!

MADAMA TRAVET A saria mei ch'i andeissi an cusina a fé ij vostri afè.

BRIGIDA I vad! i vad! C'a dia, monssú, ste oche d'papè a l'è sicura 'l pcit c'a l'ha faie! C'a guarda un poch s'a fussa nen lon c'a serca...

TRAVET D'le oche! A saria bela... Lassé un po' vëdde.

CARLIN J'eu trovalo për tera lolí!

BRIGIDA C'a pia (a j spors la pi granda).

TRAVET Bosaron! A l'è propi lori... (andasendie ancontra con 'l parapieuva) Ah birbant!

CARLIN (striland) Mama! Mama!

MADAMA TRAVET Calmte, Nassio.

TRAVET Ch'i m'calma? J'eu daje drinta tuta la neuit lí tacà... Un travaj, ch'j'eu promëtuje al cap d'session d'porteje stamatin. A m'farà perde la gratificassion côl disgrassià lí.

MADAMA TRAVET Povra masnà! Chiel a savía pa lon c'a l'era.

BRIGIDA (Eco lí la madre pietosa!)

TRAVET A dev toché niente. Se soa mare a lo anlëveissa un po' mei...

MADAMA TRAVET Bravo! Pijtla contra d'mi adess. A m'smia che mie masnà i seu coma tnije.

TRAVET T'ij das nen autr che d'vissi, e t'ij mostre gnanca 'l rispet c'a devo avei për so pare... bon'anima d'Margrita a l'è nen parei c'a l'avria anlevamie!

MADAMA TRAVET (an colera) Ah! i j sôma con la bon'anima d'Margrita. Verament a t'ha anlevate quaicosa d'fin, con côla fia lí c'a l'è bona a gnente.

MARIANIN Mi i sareu bona a gnente, ma i la prego d'rispeté mia povra mare!

MADAMA TRAVET E senti coma c'a rispond!... (A vëd Brigida) Cosa ch'i feve lí voi? J'eu già dive ch'i andeisse an cusina.

BRIGIDA Sí sgnora. (A va fina a la porta, peui a s'ferma). (Oh! i përdo nen sta sena si gnanca për tuti ij gnanca).

MADAMA TRAVET (a Marianin) E voi d'co, cosa ch'i steve lí piantà, mach a gode d'nostre question, e a cissé vost pare contra d'mi?

MARIANIN Mi j'eu gnanca duvert boca.

MADAMA TRAVET A l'è sempre an causa d'côla monia quacia lí ch'i j'oma da rusé.

TRAVET Adess chila a j'intrava për gnente!

MADAMA TRAVET Già ti t'la protegi sempre, e a mi t'm'das sempre tort.

TRAVET Oh bosaron! Lon c'a l'è giust a l'è giust.

MADAMA TRAVET (a Marianin) Gaveve da dnans ai mei euj... I peuss pi nen vëdve... An causa vostra a j'è mai la pas ant'sta cà.

MARIANIN (piorand) Mi i j fas pa gnente, i dio pa gnente. A l'è a mi c'a m'fan fé 'na vita insoportabil... Sempre strapassà, sempre maltratà.

BRIGIDA (A l'è vera, povra fia).

TRAVET Là, là, Marianin, piora nen!

MADAMA TRAVET Sí, dôma, vaje a sué e le lagrime a côla smorfiosa. Uh! i peuss pa sciaireje côle nià.

TRAVET Oh! a la fin d'ij cont, peui, Rosa, veustu ambossela? Seve che fra l'una e l'autra i m'feve dé ai ors!

Leteratura piemontèisa
Vittorio Bersezio
Le miserie 'd monsú Travet